পিডিসিএ চক্র
পিডিসিএ চক্র বিভিন্ন ক্ষেত্র এবং শাখায় ক্রমাগত উন্নতি সাধন এবং সমস্যা সমাধানের জন্য একটি বহুল ব্যবহৃত পদ্ধতি। এই পদ্ধতিটি পিডিসিএ (PDCA) নামে বহুল পরিচিত, তবে শেওহার্ট চক্র বা ডেমিং চক্র নামেও এটিকে অভিহিত করা হয়। এই চক্রটি সম্পর্কে ১৯৩৯ সালে ড. ওয়াল্টার অ্যান্ড্রু শেওহার্ট প্রথম ধারণা দেন। পরবর্তীতে ড. ডব্লিউ এডওয়ার্ডস ডেমিং চক্রটিকে আরও বিকশিত করেন। এই চক্রটি চারটি পুনরাবৃত্তিমূলক প্রক্রিয়ার সমন্বয়ে গঠিত যথা: পরিকল্পনা করা (plan), বাস্তবায়ন করা (do), যাচাই করা (check), এবং ঠিকঠাক করে নেওয়া (act) বা ভিন্ন অর্থে সামঞ্জস্য করা (adjust) বোঝায়; আর এই ইংরেজি শব্দগুলোর অদ্যাক্ষর নিয়েই গঠিত হয় PDCA (পিডিসিএ) শব্দটি। এই প্রক্রিয়াগুলো কর্মস্থলে দলগুলোকে পদ্ধতিগত এবং কার্যকর উপায়ে সমস্যা চিহ্নিত করে এবং অভিজ্ঞতা থেকে শিক্ষা গ্রহণ করে সমাধান করতে সাহায্য করে এবং আরও উন্নয়ন সাধনের জন্য পরিবর্তন আনয়ন করতেও সক্ষম করে৷ এটি এমন একটি বৈজ্ঞানিক পদ্ধতি যার মাধ্যমে কোনও পরিবর্তনকে একটি হাইপোথিসিস আকারে প্রস্তাব করার পর সেটি পরীক্ষা-নিরীক্ষা এবং তথ্য-উপাত্ত বিশ্লেষণ করে একটি উপসংহারে পৌঁছানো যায়।